KOMISIJOS REGLAMENTAS (EB) Nr. 1330/2006
2006 m. rugsėjo 8 d.
dėl kompensuojamosios pagalbos papildomos avanso dalies išmokėjimo bananų sektoriuje 2006 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo (1), ypač į jo 14 straipsnį,
kadangi:
(1)
1993 m. liepos 9 d. Komisijos reglamento (EEB) Nr. 1858/93, nustatančio išsamias Tarybos reglamento (EEB) Nr. 404/93 dėl pagalbos schemos kompensuojant prekybos bananų sektoriuje pajamų netekimą taikymo taisykles (2), 4 straipsnyje yra nustatytos kompensuojamosios pagalbos avanso mokėjimo sąlygos.
(2)
2006 m. birželio 2 d. Komisijos reglamento (EB) Nr. 833/2006, nustatančio kompensuojamosios pagalbos dydį 2005 m. Bendrijoje išaugintiems ir parduotiems bananams bei vienetinę išankstinių mokėjimų sumą 2006 m. (3), 2 straipsnyje nustatytas kiekvieno avanso už 2006 metais parduotus bananus dydis yra 4,13 EUR už 100 kilogramų.
(3)
Atsižvelgiant į kainų pokytį Bendrijos rinkoje palyginti su 2005 metais ir jo įtaką Bendrijos bananų augintojų finansinei padėčiai, yra pagrįsta mokėti papildomas avansų dalis už 2006 metais Bendrijoje parduotą kiekį, tačiau tai neturi turėti įtakos vėliau nustatant kompensuojamosios pagalbos dydį pagal Reglamento (EEB) Nr. 404/93 12 straipsnį ir Reglamento (EEB) Nr. 1858/93 nuostatas. Reikėtų numatyti, kad papildomos avanso dalys būtų mokamos pateikus užstatą pagal Reglamento (EEB) Nr. 1858/93 4 straipsnį.
(4)
Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės augintojos už 2006 metus Bendrijoje parduotą kiekį sumoka Reglamento (EEB) Nr. 404/93 12 straipsnyje numatytos kompensuojamosios pagalbos papildomą avanso dalį, lygią 7,13 EUR už 100 kilogramų.
Ši papildoma avansų dalis mokama už parduotą kiekį, nurodytą paraiškose kompensuojamosios pagalbos avansui 2006 metais gauti.
Prie paraiškos kompensuojamosios pagalbos papildomai avanso daliai gauti pridedamas įrodymas, kad buvo pateiktas 3,57 EUR už 100 kilogramų užstatas.
Už bananus, parduotus per 2006 metų pirmąjį pusmetį, sumokama per du mėnesius nuo šio reglamento įsigaliojimo datos.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugsėjo 8 d.